ธีรยุทธ บุญมี - วิกิพีเดีย

# ธีรยุทธ บุญมี

### จากวิกิพีเดีย สารานุกรมเสรี

สารานุกรมประเทศไทย
...
อ. ธีรยุทธ บุญมี

ธีรยุทธ บุญมี เป็นนักวิชาการ นักวิจารณ์การเมือง และนักเขียนรางวัลศรีบูรพา อดีตเลขาธิการ ศูนย์กลางนิสิตนักศึกษาแห่งประเทศไทย ผู้นำนักศึกษาในเหตุการณ์ 14 ตุลา ปัจจุบันเป็นอาจารย์ประจำ คณะสังคมวิทยาและมานุษยวิทยา มหาวิทยาลัยธรรมศาสตร์

## [แก้] ชีวประวัติโดยย่อ

### [แก้] สมัยเด็ก

ธีรยุทธ บุญมี เกิดในครอบครัวคนจน รักการอ่านมาแต่เด็ก จนเพื่อนบ้านที่เป็นหนอนหนังสือยกหนังสือให้ 1 ลัง ตอนย้ายบ้าน รวมกับของที่บ้านเป็น 2 ลัง เป็นคนหัวดี และเรียนเก่ง เรียนระดับมัธยมที่ โรงเรียนสวนกุหลาบวิทยาลัย ได้มีโอกาสนั่งคุยแลกเปลี่ยนกับนักวิทยาศาสตร์รุ่นพี่ศิษย์เก่า อย่าง ศ.ดร. ระวี ภาวิไล, ศ.ดร. สิปปนนท์ เกตุทัต เพราะมีความสนใจด้านวิทยาศาสตร์ ตอน ม. 4-5 ก็เขียนนิยายวิทยาศาสตร์ ส่งนิตยสารอย่าง วิทยาสาร ชัยพฤกษ์ แต่ก็มาสนิทสนมคลุกคลีกับนักเขียนแถวสยามรัฐ อย่าง สุจิิตต์ วงษ์เทศ, เสถียร จันทิมาธร

คุณประสาร มฤคพิทักษ์ เล่าถึง เด็กน้อยธีรยุทธไว้อย่างน่าสนใจว่า "ปี 2507 ขณะที่ผมยังเรียนชั้น ม. 3 โรงเรียนสวนกุหลาบวิทยาลัย ไม่ไกลจากโรงเรียนมีห้องสมุดบริติช เคาน์ซิล ซึ่งมีแต่ภาษาอังกฤษทั้งนั้นนาน ๆ ผมจะเฉี่ยวเข้าไปทีเพื่อรับความเย็นของห้องแอร์หลังจากเล่นบอลพลาสติกจนเหงื่อโชก ไปทีไร เห็นคุณธีรยุทธยืนค้นอ่านอยู่ที่นั่นทุกที ทั้งทีเขาเพิ่งเรียน ม.ศ. 1 ผมชำเลืองดูหนังสือที่เขาหยิบยืมอ่าน เป็นหนังสือ เคมี ฟิสิกส์ และ คณิตศาสตร์สำหรับเด็ก ม.ศ.ปลาย แสดงให้เห็นว่า ปัญญาของเขาเกินชั้นเรียนมาตั้งแต่เล็กแล้ว"

### [แก้] ชีวิตนักศึกษาที่ยิ่งใหญ่

เมื่อสอบเข้ามหาวิทยาลัย เพราะความยากจนจึง ไม่ได้มุ่งไปทางสายวิทยาศาตร์ หวังประกอบอาชีพเป็นวิศวกร จึงสมัึครเข้าเรียนคณะวิศวกรรมศาสตร์ และสอบได้เป็นที่หนึ่งของประเทศ ตามธรรมเนียม ผู้สอบได้ที่หนึ่งจะได้สอบทุนคิงส์ไปเรียนต่อต่างประเทศ แต่ผู้รับสมัครไม่ยอมให้สมัครสอบ ด้วยเหตุผลว่าอายุเกิน ทั้งที่เข้าเรียนตามเกณฑ์

เมื่อเรียนคณะวิศวกรรมศาสตร์ ที่ จุฬาลงกรณ์มหาวิทยาลัย ก็เกิดความเบื่อวิชาที่เรียน เพราะถึงแม้จะมี ฟิสิกส์ คณิตศาสตร์ แต่มีการประยุกต์เยอะ จึงหันมาสนใจการทำกิจกรรม โดยเริ่มจากกิจกรรมเชิงวิชาการ และเริ่มมาเชิงสังคม เคยเป็นเลขาธิการ ศูนย์กลางนิสิตนักศึกษาแห่งประเทศไทย ปี พ.ศ. 2515 เป็นผู้นำนักศึกษาคนสำคัญในการเรียกร้องประชาธิปไตย ช่วงเกิดเหตุการณ์ 14 ตุลา 2516 ถูกจับคุมขัง

เมื่อปี พ.ศ. 2519 ได้เดินทางไปใช้ชีวิตในป่าแถบจังหวัดน่าน และเดินทางไปตามสถานที่ต่างๆ ในฐานะเลขานุการประสานงานผู้รักชาติ รักประชาธิปไตย เป็นเวลาถึงสี่ปีครึ่ง ก่อนจะออกเดินทางไปศึกษาต่อต่างประเทศในระดับปริญญาโทและเอกที่ มหาวิทยาลัยไนเมเกน ประเทศเนเธอร์แลนด์ สาขาสังคมมานุษยวิทยา แต่เรียนไม่จบดังที่มักจะเข้าใจกัน ดังนั้นวุฒิการศึกษาปัจจุบันจึงเป็นวุฒิการศึกษาวิศวกรรมศาสตร์บัณฑิตที่ได้มาตั้งแต่ตอนศึกษาที่จุฬาลงกรณ์มหาวิทยาลัย

### [แก้] ประวัติการทำงาน

รับรางวัลศรีบูรพาร่วมกับ เสกสรรค์ ประเสริฐกุล เมื่อ พ.ศ. 2546

หลังจากเรียนจบ ก็สมัครทำงานเป็นวิศวกรของบริษัทเอกชนอยู่ระยะหนึ่ง เคยทำงานเป็นนักวิจัยสถาบันสังคมของกรุงเฮก ประเทศเนเธอร์แลนด์ และทำงานวิจัยให้กับ มหาวิทยาลัยบีเลเฟลท์ สหพันธสาธารณรัฐเยอรมนี เมื่อกลับเมืองไทยในปี พ.ศ. 2528 จึงเริ่มบทบาททางการเมือง ในฐานะนักคิด นักวิชาการ นักปรัชญา โดยทำการวิจารณ์การเมือง และสำรวจประชามติ เคยเป็นรองผู้อำนวยการฝ่ายวิชาการ สถาบันไทยคดีศึกษา

ปัจจุบัน เป็นอาจารย์ประจำ คณะสังคมวิทยาและมานุษยวิทยา มหาวิทยาลัยธรรมศาสตร์ ยอมรับตัวเองว่าเป็นนักคิดมากกว่านักเขียน จึงเน้นการทำงานด้านวิชาการ โดยพยายามเขียนหนังสือ ตำรา และบทความทางวิชาการ พร้อมกับการวิพากษ์วิจารณ์การทำงานของรัฐบาลทุกสมัย

## [แก้] คำวิจารณ์

งานเขียนของธีรยุทธนั้นเป็นที่วิพากษ์วิจารณ์กันอย่างกว้างขวางในวงวิชาการว่ามีลักษณะที่ "ทำให้ง่ายเกินไปจนเสียสาระ" (Oversimplify) ซึ่งเหมาะจะเป็นแบบเรียนสำหรับผู้เริ่มต้นในระดับมัธยมปลาย หรือ ปริญญาตรี มากกว่าที่จะเป็นงานที่มีมาตรฐานทางวิชาการที่สูงกว่านั้น นอกจากกนั้นแล้วงานหลายๆ ชิ้นนั้นยังถูกวิพากษ์วิจารณ์ว่ามีความเป็นงานวิชาการอยู่ค่อนข้างต่ำ แต่มีลักษณะไปในทางคำประกาศทางการเมืองเสียมากกว่า

## [แก้] อ้างอิง

- ข้อมูลบางชีวประวัติบางส่วนนำมาจาก www.geocities.com/siamintellect/ intellects/teerayuth/biography.htm
- ข้อมูลส่วนอื่นๆ นำมาจาก "เรื่องดีๆ ของคนดีๆ" โดย ประสาร มฤคพิทักษ์

| ธีรยุทธ บุญมี เป็นบทความเกี่ยวกับ ชีวประวัติ ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น

ข้อมูลเกี่ยวกับ ธีรยุทธ บุญมี ในภาษาอื่น สามารถหาอ่านได้จากเมนู ภาษาอื่น ๆ ด้านซ้ายมือ
ดึงข้อมูลจาก "http://th.wikipedia.org../../../%E0%B8%98/%E0%B8%B5/%E0%B8%A3/%E0%B8%98%E0%B8%B5%E0%B8%A3%E0%B8%A2%E0%B8%B8%E0%B8%97%E0%B8%98_%E0%B8%9A%E0%B8%B8%E0%B8%8D%E0%B8%A1%E0%B8%B5.html".

หมวดหมู่: นักวิชาการชาวไทย | นักเขียนไทย | การเมืองไทย | บุคคลจากจุฬาลงกรณ์มหาวิทยาลัย | อาจารย์มหาวิทยาลัย | บทความเกี่ยวกับ ชีวประวัติ ที่ยังไม่สมบูรณ์

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- English